মূল কথা, স্থানীয় সমস্যাকে তিনি রাষ্ট্রীয় সমস্যা থেকে বিচ্ছিন্ন করে দেখেন নি, সেই সঙ্গে বুঝতে পারছেন যে, সংস্কারমূলক বিচ্ছিন্ন কাজে সাফল্য আসবে না, বরঞ্চ সংস্কারকারীদের বিপদ ঘটবার আশঙ্কা, যেমনটা তার বেলায় ঘটেছিল। তাই আন্দোলন করতে হবে রাষ্ট্র ও সমাজ ব্যবস্থার আমূল পরিবর্তনের জন্য; আর সে-আন্দোলন বিভিন্ন ধারায় বিক্ষিপ্ত না হয়ে যদি একতাবদ্ধ হয় তা হলেই সাফল্য লাভের সম্ভাবনা, নইলে নয়। আমূল পরিবর্তনের মধ্য দিয়ে তিনি গ্রাম ও শহরের বিচ্ছিন্নতাকে ঘোঁচাতে চান। পথটা যে রাজনৈতিক সে-বিষয়ে তার মনে বিন্দুমাত্র সন্দেহ নেই।